ไทยพาณิชย์ตั้งซีอีโอ-กรรมการผู้จัดการใหญ่คนใหม่
ไทยพาณิชย์ผ่าโครงสร้างตั้ง "อาทิตย์" นั่งประธานเจ้าหน้าที่บริหาร ส่วน "ญนน์" เป็นกรรมการผู้จัดการ เป็นดูโอในการบริหารธนาคารในปีหน้า
3 พ.ย. 2557

ไทยพาณิชย์ผ่าโครงสร้างตั้ง "อาทิตย์" นั่งประธานเจ้าหน้าที่บริหาร ส่วน "ญนน์" เป็นกรรมการผู้จัดการใหญ่ เป็นดูโอในการบริหารธนาคารในปีหน้า
นายอานันท์ ปัญยารชุน นายกกรรมการ ธนาคารไทยพาณิชย์ เปิดเผยว่า คณะกรรมการธนาคารได้แต่งตั้งผู้บริหารขึ้นดำรงตำแหน่งแทน นางกรรณิกา ชลิตอาภรณ์ ที่จะสิ้นสุดการดำรงตำแหน่งในวันประชุมผู้ถือหุ้นในวันที่ 2 เม.ย. 2558 โดยตั้งนายอาทิตย์ นันทวิทยา รองกรรมการผู้จัดการ ขึ้นดำรงตำแหน่ง รองประธานกรรมการบริหาร และ ประธานเจ้าหน้าที่บริหาร (ซีอีโอ) และนายญนน์ โภคทรัพย์ รองกรรมการผู้จัดการขึ้นเป็น กรรมการผู้จัดการใหญ่ มีผลวันที่ 3 เม.ย. 2558 
ภายใต้โครงสร้างใหม่ กลุ่มงานต่างๆ ของ ธนาคารยังคงรายงานต่อกรรมการผู้จัดการ ซึ่งอยู่ภายใต้การดูแลของนายญนน์
ส่วนนายอาทิตย์จะรับผิดชอบฝยด้านยุทธศาสตร์และนโยบาย โดยทั้งสองคนจะทำงานร่วมกันและรับผิดชอบการดำเนินธุรกิจของธนาคาร โดยจะรายงานตรงต่อ   นายวิชิต สุรพงษ์ชัย ประธานกรรมการบริหาร  
โครงสร้างใหม่นี้ ผู้บริหารทั้ง 2 คน จะมีระดับชั้นบริหารเท่ากันต่างกันที่การเรียกตำแหน่งเท่านั้น การแยกโครงสร้างเช่นนี้เพราะธนาคารเห็นว่า ปัจจุบันความต้องการของลูกค้าซับซ้อนมากขึ้น เทคโนโลยีก้าวหน้าและปรับเปลี่ยนเร็ว อีกทั้งกฎเกณฑ์และข้อบังคับต่างๆเข้มงวดมากขึ้น จึงเป็นความท้าทายที่ธนาคารเห็นว่าจะเป็นที่จะต้องให้ความสำคัญกัยการทำงานเป็นทีมในทุกระดับ โดยเฉพาะผู้บริหารระดับสูง ซึ่งจะทำให้ธนาคารมีผลการดำเนินงานที่ดีขึ้น